CELEX: 32014D0890
Language: hu
Date: 2014-12-08 00:00:00
Title: 2014/890/EU: A Bizottság végrehajtási határozata ( 2014. december 8. ) az aztékzsálya-olajnak ( Salvia hispanica ) a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatala engedélyezéséről (az értesítés a C(2014) 9209. számú dokumentummal történt)

10.12.2014   
            
            
               HU
            
            
               Az Európai Unió Hivatalos Lapja
            
            
               L 353/15
            
         A BIZOTTSÁG VÉGREHAJTÁSI HATÁROZATA
   (2014. december 8.)
   az aztékzsálya-olajnak (Salvia hispanica) a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatala engedélyezéséről
   
      
         (az értesítés a C(2014) 9209. számú dokumentummal történt)
      
   
   (Csak az angol nyelvű szöveg hiteles)
   
      (2014/890/EU)
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendeletre (1) és különösen annak 7. cikkére,
   mivel:
   
               (1)
            
            
               2012. november 12-én a Functional Products Trading S.A. társaság az Egyesült Királyság illetékes hatóságaihoz az aztékzsálya-olaj (Salvia hispanica) növényi olajakban és étrend-kiegészítőkben új élelmiszer-összetevőként való felhasználása céljából történő forgalomba hozatalára vonatkozó kérelmet nyújtott be.
            
         
               (2)
            
            
               2013. július 8-án az Egyesült Királyság illetékes élelmiszer-értékelő testülete közzétette előzetes értékelő jelentését. A jelentésben arra a következtetésre jutott, hogy az aztékzsálya-olaj (Salvia hispanica) megfelel a 258/97/EK rendelet 3. cikke (1) bekezdésében az új élelmiszerekre előírt feltételeknek.
            
         
               (3)
            
            
               A Bizottság 2013. szeptember 13-án továbbította az elsődleges értékelő jelentést a többi tagállamnak.
            
         
               (4)
            
            
               A 258/97/EK rendelet 6. cikke (4) bekezdésének első albekezdésében meghatározott hatvannapos időszak alatt indokolt kifogások merültek fel. A 258/97/EK rendelet 7. cikke (1) bekezdésének megfelelően a Bizottságnak a kifogások figyelembevétele mellett végrehajtási határozatot kell készítenie. A kérelmező további magyarázattal eloszlatta az aggályokat, a tagállamok és a Bizottság pedig elfogadták érveit.
            
         
               (5)
            
            
               A 2002/46/EK európai parlamenti és tanácsi irányelv (2) meghatározza az étrend-kiegészítőkre vonatkozó követelményeket. Az aztékzsálya-olaj (Salvia hispanica) felhasználását az említett jogszabályban meghatározott követelmények sérelme nélkül engedélyezni kell.
            
         
               (6)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   Az I. mellékletben meghatározott, aztékzsálya-olaj (Salvia hispanica) új élelmiszer-összetevőként történő forgalomba hozatala a 2002/46/EK irányelv rendelkezéseinek sérelme nélkül, a II. mellékletben megállapított felhasználási célok és maximális szintek betartása mellett engedélyezett az Unióban.
   2. cikk
   Az e határozattal engedélyezett új élelmiszer-összetevő megjelölése az azt tartalmazó élelmiszerek címkéjén: „aztékzsálya-olaj (Salvia hispanica)”.
   3. cikk
   E határozat címzettje a Functional Products Trading S.A, Av. Luis Pasteur 5842 Of. 302 – Vitacura, Santiago, Chile.
   
      Kelt Brüsszelben, 2014. december 8-án.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 43., 1997.2.14., 1. o.
   
   
      (2)  Az Európai Parlament és a Tanács 2002. június 10-i 2002/46/EK irányelve az étrend-kiegészítőkre vonatkozó tagállami jogszabályok közelítéséről (HL L 183., 2002.7.12., 51. o.).
   
      I. MELLÉKLET
      AZ AZTÉKZSÁLYA-OLAJ (SALVIA HISPANICA) LEÍRÁSA
      
         Meghatározás:
      
      Az aztékzsálya-olajat (99,9 %-os tisztaságú) aztékzsálya-magokból (Salvia hispanica) nyerik hidegsajtolással. Az eljárás oldószer hozzáadása nélkül történik, a sajtolást követően az olajat derítőmedencében tárolják, ahol kiszűrik belőle a szennyeződéseket.
      
                  Vizsgálat
               
               
                  Leírás
               
            
                  Savasság (olajsavban kifejezve):
               
               
                  Legfeljebb 2 %
               
            
                  Peroxidszám
               
               
                  Legfeljebb 10 meq/kg
               
            
                  Oldhatatlan szennyeződések
               
               
                  Legfeljebb 0,05 %
               
            
                  Alfa-linolénsav
               
               
                  Legalább 60 %
               
            
                  Linolsav
               
               
                  15–20 %
               
            
   
      II. MELLÉKLET
      AZ AZTÉKZSÁLYA-OLAJ (SALVIA HISPANICA) ENGEDÉLYEZETT FELHASZNÁLÁSAI
      
                  Élelmiszer-kategória
               
               
                  Felhasználási mennyiség
               
            
                  Zsírok és olajok
               
               
                  Legfeljebb 10 %
               
            
                  Étrend-kiegészítők
               
               
                  Legfeljebb 2 g/nap